หุ้นปิดลบ 1.66 จุด รอคืบหน้าศึกการค้า-พิจารณางบประมาณปี 63
หุ้นไทย วันที่ 17 ต.ค.62 ดัชนีปิดตลาดที่ระดับ 1,632.80 จุด ลดลง 1.66 จุด (-0.10%) มูลค่าการซื้อขาย 60,882.77 ล้านบาท
17 ต.ค. 2562

หุ้นไทย วันที่ 17 ต.ค.62 ดัชนีปิดตลาดที่ระดับ 1,632.80 จุด ลดลง 1.66 จุด (-0.10%) มูลค่าการซื้อขาย 60,882.77 ล้านบาท 
นายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ กิมเอ็ง (ประเทศไทย) กล่าวว่า ตลาดหุ้นไทยแกว่งแคบคล้ายกับตลาดต่างประเทศ โดยตลาดหุ้นภูมิภาคเอเชียเคลื่อนไหวทั้งในแดนบวก-ลบเล็กน้อย เนื่องจากไม่มีปัจจัยใหม่ และนักลงทุนรอดูสัญญาณใหม่เข้ามา ทั้งเรื่องสงครามการค้าระหว่างสหรัฐฯ และจีนที่ยังไม่จบซึ่งต้องรอดูพัฒนาการต่อไป แต่เชื่อว่าท้ายสุดน่าจะตกลงกันได้
ด้านปัจจัยในประเทศ ต้องรอดูการพิจารณาพ.ร.บ.งบประมาณรายจ่ายประจำปีงบประมาณ พ.ศ.2563 ของสภาผู้แทนราษฎร ซึ่งมีขึ้นในช่วงวันที่ 17-19 ต.ค.62 ซึ่งหากผ่านไปได้ก็จะเป็นบวก ทำให้ตลาดปลดล็อกไปได้
นอกจากนี้ ยังต้องติดตามการทยอยประกาศผลประกอบการของกลุ่มแบงก์ที่ทยอยกันออกมาแล้วในช่วงนี้ เท่าที่ดูตลาดฯยังไม่เชื่อมั่นเท่าไร และขณะนี้เริ่มมีการทบทวนผลประกอบการของบริษัทจดทะเบียนออกมาแล้ว ในกลุ่มพลังงาน ซึ่งเท่าที่ทบทวนงบฯไตรมาส 3/62 ออกมาไม่ดีเท่าไร โดยเฉพาะกลุ่มปิโตรเคมี และกลุ่มโรงกลั่น ทำให้ตลาดฯได้รับแรงกดดันจากหุ้นในกลุ่มพลังงาน
แนวโน้มการลงทุนในวันพรุ่งนี้ (18 ต.ค.) นายวิจิตร กล่าวว่า ตลาดฯคงจะแกว่งไซด์เวย์ในกรอบแคบ โดยให้ติดตามงบฯกลุ่มแบงก์ที่จะออกมามากในวันพรุ่งนี้ พร้อมให้แนวรับ 1,620 จุด ส่วนแนวต้าน 1,640 จุด
5 หลักทรัพย์ที่มีมูลค่าการซื้อขายสูงสุด 
AWC มูลค่าการซื้อขาย 3,648.56 ล้านบาท ปิดที่ 6.80 บาท เพิ่มขึ้น 0.35 บาท
GPSC มูลค่าการซื้อขาย 2,818.84 ล้านบาท ปิดที่ 87.00 บาท เพิ่มขึ้น 2.50 บาท
ADVANC มูลค่าการซื้อขาย 2,391.17 ล้านบาท ปิดที่ 230.00 บาท ลดลง 6.00 บาท
CPALL มูลค่าการซื้อขาย 2,210.87 ล้านบาท ปิดที่ 82.25 บาท เพิ่มขึ้น 0.75 บาท
AOT มูลค่าการซื้อขาย 2,097.73 ล้านบาท ปิดที่ 77.00 บาท ราคาไม่เปลี่ยนแปลง